b"\n_START_ARTICLE_\nPick and roll\n_START_PARAGRAPH_\nEl pick and roll, en catal\xc3\xa0 bloqueig i continuaci\xc3\xb3, \xc3\xa9s un tipus de jugada de car\xc3\xa0cter ofensiu emprada al basquetbol i en la qual es busca o una superioritat num\xc3\xa8rica, o un llan\xc3\xa7ament f\xc3\xa0cil a cistella o una passada amb avantatge. En ella, un jugador posa una pantalla (pick o bloqueig) a un company d'equip que bota la pilota per acompanyar la seva progressi\xc3\xb3 (roll o continuaci\xc3\xb3) i poder aconseguir rebre la pilota. A l'NBA, la jugada es va posar de moda a la d\xc3\xa8cada del 1990..\n_START_SECTION_\nCom es realitza?\n_START_PARAGRAPH_\nLa jugada s'inicia quan el jugador que porta la pilota es mou, mentre \xc3\xa9s defensat per un jugador de l'equip contrari, cap a un company d'equip. Aquest posa una pantalla (pick), col\xc2\xb7locant-se quiet, sense moure's, en el cam\xc3\xad del defensor. El defensor ha de triar llavors entre seguir defensant a l'home pilota o defensar a l'atacant que fa la pantalla. Si decideix la primera opci\xc3\xb3, l'home-pantalla es mou cap a la cistella, pivotant sobre un dels peus (roll) i ofereix una recepci\xc3\xb3 amb clar avantatge ofensiu. Si el defensor decideix la segona, llavors l'home que porta la pilota disposa d'una clara opci\xc3\xb3 de llan\xc3\xa7ament o de passada a un tercer company. Un pick and roll ben executat \xc3\xa9s el resultat d'un treball en equip._NEWLINE_El pick and roll sovint \xc3\xa9s utilitzat per una parella d'atacants d'al\xc3\xa7ades diferents, un de m\xc3\xa9s petit (home pilota) i un de m\xc3\xa9s gran (home pantalla). Al dur-se a terme la jugada, es produeix un desajustament favorable als atacants, ja que queda emparellat un atacant petit (m\xc3\xa9s r\xc3\xa0pid) amb un defensor alt, i un atacant alt (amb avantatge d'al\xc3\xa7ada) amb un defensor petit.\n_START_SECTION_\nResultats\n_START_PARAGRAPH_\nUn pick and roll ben fet pot donar a l'home pantalla un avantatge per aconseguir una passada amb un cam\xc3\xad clar i net cap a cistella. Tamb\xc3\xa9 pot deixar moment\xc3\xa0niament sense defensor a l'home pilota i permetre-li aix\xc3\xad un tir sense oposici\xc3\xb3 o una passada a un altre company en bones condicions per anotar._NEWLINE_L'\xc3\xa8xit de l'estrat\xc3\xa8gia dep\xc3\xa8n en gran part del botador, que ha de recon\xc3\xa8ixer la situaci\xc3\xb3 r\xc3\xa0pidament i prendre una decisi\xc3\xb3 per llen\xc3\xa7ar, passar al blocador que fa el roll o passar a un altre company m\xc3\xa9s obert.\n_START_SECTION_\nD'altres variants\n_START_PARAGRAPH_\nVariants del pick and roll s\xc3\xb3n les anomenades pick and pop i pick and slip.\n_START_SECTION_\nParelles destacades\n_START_PARAGRAPH_\nA l'NBA, John Stockton i Karl Malone dels Jazz de Utah van fer servir amb gran \xc3\xa8xit aquesta jugada als '90, portant al seu equip a les finals de 1997 i 1998. Stockton, base, era un gran tirador i excel\xc2\xb7lent director de joc, i Malone, pivot poder\xc3\xb3s, un gran finalitzador. Deron Williams i Carlos Boozer, Steve Nash i Amare Stoudemire van ser d'altres parelles famoses pel seu mestratge en la realitzaci\xc3\xb3 del pick and roll."